Igartza (erreka)

Igartza,   Gipuzkoako hegoaldeko erreka bat da, Goierri eskualdekoa. Beasainen  sortzen da eta bere urak Beasainen bertan Oria ibaira isurtzen ditu. Bere luzera 800 metrokoa da.  

Igartza erreka, hirigunetik Erauskin auzora igotzen den galtzada harritsuaren alboan sortzen da, bide horren eskuinaldean, Letamendi baserriaren parean, eratzen den sakanean. 

Lekua, Potzualde izenez ezagutzen da eta Potzualdeko iturriak emandako urekin nahiz belardian sortutako hezeguneekin hasten da. 

Aipatutako Letamendi baserria kokatuta dagoen zelaigunean, mendebaldeko hegalaren sakanean barrena jaitsi ondoren, Sagastigutia parkearen beheko aldera iristen da. 

Parke horretara iritsi ondoren,  Oria ibaian bere urak isuri arte,  tutuerian era bat sartuta jarraitzen du.  Ibilbidea jarraituz, Usurbe antzokiaren alboan Oria ibaira sartzen da.

Antzina, erreka hau Sagastigutia parkean ere bideratua egon zen eta parkean sartzean,  oraindik ere badaude horren aztarnak. Elkarren gainean jarritako harlauza txikiz egin eta arbelezko lauzez estalitako ubidea zen hura. Kanal-mota horri  kainu deitzen zaio.   

 Erreferentziak 

Kategoria:Beasaingo errekak eta ibaiak